‘Zuma moet waai’Jacob Zuma. Foto: Flickr/GovernmentZA “Ons land se Grondwet, vir wie so baie mense geveg en gesterf het, word weer aangeval deur Zuma en sy trawante. Suid-Afrika is vandag op ŉ gevaarlike plek en dis nie net oor die president se onlangse pogings om staatsinstellings te ondermyn en manipuleer nie. Ons is hier vandag weens die ANC se jarelange daadwerklike pogings om Zuma en die regerende party bo die grondwet te verhef.” Volgens Maimane is die gevolge daarvan nou duidelik te sien. “Sleutelstaatsinstellings is gekaap en word as ŉ oorlogveld gebruik deur strydende faksies binne die ANC. Adj.pres. Cyril Ramaphosa is korrek met sy stelling dat die regering oorlog voer met homself. Diegene wat nie by die Zuma-faksie ingesluit wil word nie, word nou deur die mag van staatsinstellings, wat lojaal is aan pres. Zuma, gekonfronteer.” Maimane het gesê die Zuma-regering is nie bekommerd oor die miljoene werkloses, die gaping tussen ryk en arm wat net groter word of hoër onderwys-instellings wat letterlik aan die brand is nie. “Die Zuma-regering wis miljoene Suid-Afrikaners se hoop vir die land uit en ruïneer hul vooruitsigte om ŉ lewe na te streef wat vir hulle van waarde is.” Volgens Maimane kan Suid-Afrika slegs met die regte leierskap sy weg uit die huidige krisis vind. “Zuma het nog nooit die nodige leierskap getoon nie. Zuma moet bedank vir Suid-Afrika om vorentoe te beweeg. Ons doen ŉ beroep op diegene wat lief is vir die land en die Grondwet, om saam te staan en te eis dat Zuma bedank of deur sy party herroep word. “Dit is tyd dat daardie ANC LP’s en ministers, wat slegs hul verontwaardiging in Sondagkoerante te kenne gee, om hul stemme te laat hoor daar waar dit die meeste saak maak. Sluit by ons aan en eis dat Jacob Zuma moet waai.”